**עד המוות** הוא סרט מסוגת מותחן פעולה שעלה לאקרנים בשנת 2021 ובוים על ידי ס.ק דייל, שזהו הסרט הראשון אותו הוא מביים ונכתב על ידי ג'ייסון קארבי. בסרט מככבים מייגן פוקס, קאלן מאלווי, אואן מאקן, אמל אמין וג'ק רוט.

הסרט הופץ למספר מצומצם של אולמות קולנוע בארצות הברית על ידי חברת ההפצה Screen Media ב-2 ביולי 2021 ושוחרר במקביל בשירותי הסטרימינג. הסרט קיבל ביקורות טובות, במיוחד כאלו ששיבחו את משחקה של פוקס ואת הבימוי של דייל.

עלילה
-----

אמה נשואה לא באושר לבעלה הקר וחולה השליטה מארק, העובד כסנגור בתחום הפלילי ובמקביל מנהלת רומן עם טום, שותף במשרד עורכי הדין של בעלה. לאחר שהחליטה לסיים את הרומן עם טום, אמה יוצאת לארוחת ערב עם מארק כדי לחגוג את יום הנישואים שלהם, שם מארק מעניק לה שרשרת שעשויה מפלדה ולאחר מכן לוקח אותה לבקתה שסמוכה לאגם בה הם היו מבקרים בתחילת הקשר שלהם. בהגיעם לשם, מארק מתנצל בפני אמה על ההתנהגות שלו כלפיה והשניים שוכבים.

בבוקר שלמחרת, אמה מתעוררת ומגלה שידה אזוקה לידו של מארק ושניות לאחר מכן מארק מתאבד על ידי ירייה בראשו מטווח אפס. אמה נאלצת לגרור את גופתו של מארק ביחד איתה לכל מקום שהיא הולכת אליו בבית ומגלה שטרם התאבדותו, מארק הרס את הטלפון בבקתה והסיר את כל החפצים החדים שהיו בה. אמה מוצאת את המפתחות לג'יפ של מארק בפח האשפה ומגיעה לחניה. כשהיא מניעה את הרכב, הרדיו מנגן הודעה מוקלטת ממארק שבה הוא מתוודה שהוא ידע על הרומן שלה עם טום. בסוף ההודעה הדלק בג'יפ נגמר והוא נכבה, אמה מגלה שמארק שאב את כל הדלק מהרכב.

שעות לאחר מכן, טום מגיע לבקתה בעקבות הודעה שהוא קיבל מהטלפון של אמה לפיה רישיון עריכת הדין של מארק הולך להישלל ממנו בגלל פעילויות לא חוקיות שהוא ביצע. השניים מבינים שמארק שלח את ההודעה לטום ולפתע משאית מתקרבת לבקתה. טום מפציר באמה להתחבא בבקתה ואדם בשם ג'ימי ניגש לטום ומסביר לו שהוא נקרא אל הבקתה כדי לתקן תקלה בצנרת. טום מנסה לסלק את ג'ימי מהשטח, אבל ג'ימי לא עוזב ובובי, אחיו של ג'ימי יורד מהמשאית אל עבר הבקתה ודוקר את טום למוות. מתברר שבובי הוא מטרידן שתקף את אמה בעבר וכעת השתחרר מהכלא לאחר שריצה עשר שנות מאסר.

אמה מצליחה לברוח ומגיעה אל מחסן סירות הממוקם ליד הבקתה. במחסן, אמה מצליחה לשחרר את עצמה מגופתו של מארק בעזרת עוגן שהיא מוצאת ומצליחה להתחבא בדיוק ששני הגברים נכנסים למחסן. אמה שומעת אותם מדברים ומבינה שמארק שכר אותם על מנת שיהרגו אותה וכעת הם מחפשים אחר יהלומים שהוא הבטיח להם בתמורה. בובי חושד שהיהלומים נמצאים בכספת שבחדר השינה, אך כדי לפתוח אותה עליהם להשיג את טביעת האצבע של מארק וקוד סודי שלטענתם אמה יודעת אותו.

הצמד מחפשים אחר אמה בתוך הבקתה ואמה בינתיים מוצאת מכל דלק ומנסה לתדלק את הג'יפ כדי לברוח, אבל בובי דוקר את צמיגי הרכב. אמה מצליחה להוביל את השניים לעליית הגג ושם היא מכה את בובי בעזרת אלת גולף ונועלת את ג'ימי באחד החדרים. אמה מנסה לברוח מהבית בעזרת המכונית של טום ובמקביל מתקשרת למשטרה מהטלפון שלו, אבל בובי משיג אותה ומעלף אותה. אמה מתעוררת בחדר השינה ומגלה שהיא שוב אזוקה לגופתו של מארק.

בובי מסביר שהקוד לכספת הוא התאריך שבו מארק הציע נישואין לאמה. אמה מסרבת לשתף פעולה ובובי מאיים שהוא יתקוף אותה, אבל ג'ימי, שמתנגד לכך, לוקח מבובי את האקדח שלו ומאיים עליו בעזרתו. אמה מסכימה לתת להם את הקוד לכספת במידה והם ישחררו אותה מהאזיקים. הם משחררים את אמה והיא פותחת את הכספת, בתוכה ישנו מסור עם פתק לפיו היהלומים נמצאים בתוך השרשרת על צווארה של אמה, אך המתכת שממנה השרשרת עשויה בלתי ניתנת לניסור. בובי מבין שאפשר להסיר את השרשרת רק אם הוא יערוף את ראשה של אמה. ג'ימי מנסה להרחיק את המסור מבובי, אך בובי תוקף אותו והוא בטעות משפד את ג'ימי למוות על מתלה מעילים. בובי הכועס תוקף את אמה ודוקר אותה ברגל, היא מצליחה לברוח ממנו ואוזקת אותו לגופתו של מארק.

אמה בורחת למכונית של טום בזמן שבובי רודף אחריה (בזמן שהוא גורר את גופתו של מארק אחריו). אמה מתנגשת בבובי עם הרכב, אבל בטעות מתרסקת לתוך מחסן הסירות ונאלצת להילחם בבובי על האגם הקפוא. אמה מצליחה לדקור את בובי בכתף והקרח נשבר, גופתו של מארק נופלת למים וגוררת איתה את בובי לתוך המים. בובי מצליח לתפוס את רגלה של אמה לפני שהוא שוקע ובתוך המים אמה מוציאה את הסכין מכתפו של בובי ודוקרת את עינו. משקלה של גופתו של מארק גוררת את בובי למעמקים והוא מת מטביעה. אמה שוחה חזרה למעלה ובעזרת הסכין היא פוערת חור בקרח ועולה דרכו חזרה למעלה. אמה שוכבת על הקרח, מסירה את טבעת הנישואין שלה שמתגלגלת לתוך האגם בזמן שניידות משטרה מגיעות לבקתה.

שחקנים
------

מייגן פוקס - אמה.

אואן מאקן - מארק.

קאלן מאלווי - בובי ריי.

ג'ק רוט - ג'ימי.

אמל אמין - טום.

הפקה
----

בפברואר 2020, מייגן פוקס הצטרפה לצוות השחקנים וס.ק דייל נבחר לביים על פי תסריט של ג'ייסון קארבי. באוגוסט של אותה השנה, השחקנים קאלן מאלווי, איאן מאקן ואמל אמין הצטרפו גם הם לצוות.

צילומי הסרט החלו באוגוסט 2020 בעיר סופיה שבבולגריה. הפקת הסרט הייתה אמורה להתחיל במרץ 2020, אך נדחתה בגלל מגפת הקורונה. במשך כארבעה שבועות, מייגן פוקס הייתה אזוקה לפעלולן בולגרי שנשכב על הרצפה בכל סצנה וישנה כשעתיים בכל יום בגלל הפרשי השעות בין בולגריה לארצות הברית.

הפצה
----

בחודש מאי ב-2021, חברת ההפצה Screen Media רכשה את הזכויות להפצת הסרט. הסרט הופץ למספר מצומצם של אולמות קולנוע בארצות הברית ב-2 ביולי 2021 ושוחרר במקביל בשירותי הסטרימינג.

על פי שירות הסטרימינג PostVOD, הסרט היה לסרט השני הכי נצפה בשירותי הסטרימינג (לפי נתונים שנאספו בחודש יולי 2021).

כותב המגזין האינטרנטי Paste, ג'ייקוב אולר תיאר את הקדימון לסרט כאחד מהכי טובים שהופצו באותו השבוע בחודש יוני 2021.

ביקורות
-------

הסרט קיבל דירוג של 90% טריות באתר Rotten Tomatoes על סמך 39 ביקורות, עם ציון ממוצע של 6.7/10 וכתבו עליו "עם הבימוי של ס.ק דייל ומשחקה של פוקס, עד המוות יירתק את הצופה וישאיר אותו במתח".

באתר Metacritic הסרט קיבל ציון של 66/100 על סמך 5 ביקורות אוהדות.

קישורים חיצוניים
----------------

* 

* אתר האינטרנט הרשמי של עד המוות (באנגלית)

* "עד המוות", במסד הנתונים הקולנועיים IMDb (באנגלית)

* "עד המוות", באתר Rotten Tomatoes (באנגלית)

* "עד המוות", באתר Metacritic (באנגלית)

* "עד המוות", במסד הנתונים הקולנועיים KinoPoisk (ברוסית)

 עד המוות (2021), במסד הנתונים הקולנועיים IMDb (באנגלית)

הערות שוליים
------------

1. ↑  *Till Death* (באנגלית), נבדק ב-2022-07-27
2. ↑  Andreas Wiseman, Andreas Wiseman, ‘Till Death’: Eoin Macken, Aml Ameen, Callan Mulvey & Jack Roth Join Megan Fox In Thriller Which Begins Tomorrow In Bulgaria, Deadline, ‏2020-08-05 (באנגלית אמריקאית)
3. ↑  Jeremy Kay2020-02-13T20:45:00+00:00, Megan Fox to star in Millennium Media’s EFM-bound ‘Till Death’ (exclusive), Screen (באנגלית)
4. ↑  Scott Roxborough, Scott Roxborough, Millennium Starts Production on Megan Fox’s ‘Till Death’ in Bulgaria, The Hollywood Reporter, ‏2020-08-05 (באנגלית אמריקאית)
5. ↑  Brad Miska, The Horror Gets Handcuffed to Megan Fox in ‘Till Death’, Bloody Disgusting!, ‏2020-02-14 (באנגלית אמריקאית)
6. ↑  Andreas Wiseman, Andreas Wiseman, ‘The Expendables’ Producer Millennium Re-Opens Nu Boyana Studios In Bulgaria, Deadline, ‏2020-05-18 (באנגלית אמריקאית)
7. ↑  Jessica Napoli, Megan Fox says 'Till Death' character was emotionally, physically draining: 'My adrenals were shot', Fox News, ‏2021-07-07 (באנגלית אמריקאית)
8. ↑  Anthony D'Alessandro, Anthony D'Alessandro, Screen Media Picks Up Megan Fox Millennium Media Thriller ‘Till Death’, Deadline, ‏2021-05-04 (באנגלית אמריקאית)
9. ↑  Tom Brueggemann, Tom Brueggemann, VOD Charts Embrace Megan Fox in ‘Till Death,’ Steven Soderbergh, and ‘Werewolves Within’, IndieWire, ‏2021-07-06 (באנגלית)
10. ↑  The Trailer Park: The Best New Movie Trailers of the Week from Pig to Till Death, pastemagazine.com, ‏2021-06-18 (באנגלית)
11. ↑  *Till Death*, נבדק ב-2022-07-27